Kommissionens forordning (EF) nr. 1632/2000

af 25. juli 2000

om ændring af forordning (EF) nr. 2362/98 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og

ud fra følgende betragtninger:

(1) I artikel 27 og 28 i Kommissionens forordning (EF) nr. 3719/88 af 16. november 1988 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(3), ændret ved forordning (EF) nr. 1127/1999(4), er der fastsat bestemmelser for hvordan medlemsstaterne og Kommissionen meddeler hinanden oplysninger om licenser og partiallicenser samt om uregelmæssigheder og overtrædelser i forbindelse hermed.

(2) Det bør præciseres, hvilke særlige bestemmelser der skal indføres med henblik på en sund forvaltning af ordningerne for indførsel af bananer, og Kommissionens forordning (EF) nr. 2362/98(5), ændret ved forordning (EF) nr. 756/1999(6), bør ændres i overensstemmelse hermed. Disse ændringer skal vedrøre opbevarelsen af dokumenter og indsendelsen af kopier af licenser og partiallicenser af toldmyndighederne i de medlemsstater, hvor procedurerne for overgang til fri omsætning finder sted, og af myndighederne i de medlemsstater, som har udstedt de pågældende dokumenter. Kontrollen af ægtheden og rigtigheden af dokumenterne og af deres ensartede anvendelse af myndighederne i den medlemsstat, der udsteder licenserne og partiallicenserne, skal også fastsættes nærmere.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

I forordning (EF) nr. 2362/98 indsættes som artikel 26a:

"Artikel 26a

1. På de toldsteder, hvor der indgives indførselsanmeldelser med henblik på overgang til fri omsætning af bananer med en af de i bilag I nævnte oprindelser som led i ordningen med importtoldkontingenter og af traditionelle AVS-bananer,

a) opbevares der en kopi af hver enkelt importlicens og partialimportlicens, som er påtegnet i forbindelse med antagelsen af en angivelse om overgang til fri omsætning

b) og der sendes i slutningen af hver anden uge en kopi af hver enkelt påtegnet licens eller partiallicens til de myndigheder i den pågældende medlemsstat, som er ansvarlige for udstedelsen af licenser, jf. bilag II til denne forordning. Disse myndigheder sender derefter i slutningen af hver anden uge en kopi af de licenser og partiallicenser, som de har modtaget, til de myndigheder i medlemsstaterne, som er opført i bilag II, og som har udstedt disse dokumenter.

2. Hvis der opstår tvivl om ægtheden af en licens, partiallicens eller af angivelser og påtegninger på de indgivne dokumenter, tvivl om, hvilken status de erhvervsdrivende, der gennemfører formaliteterne ved overgangen til fri omsætning, har, eller for hvis regning disse formaliteter gennemføres, samt i tilfælde af mistanke om uregelmæssigheder, underretter de toldsteder, hvor dokumenterne er indgivet, omgående pr. telekommunikation de i stk. 1 nævnte myndigheder i den pågældende medlemsstat. Disse sender omgående oplysningerne videre pr. telekommunikation til de myndigheder, som har udstedt dokumenterne, samt til Kommissionen med henblik på en uddybende kontrol.

Kommissionen sender medlemsstaternes toldmyndigheder en fortegnelse over de erhvervsdrivende, som er registreret i EF i forbindelse med den pågældende importordning, og som kan være enten indehavere eller erhververe af en importlicens eller en partialimportlicens.

3. På grundlag af de meddelelser, som er modtaget i henhold til stk. 1 og 2, foretager de myndigheder i medlemsstaterne, der er opført i bilag II, den nødvendige supplerende kontrol for at sikre en korrekt anvendelse af ordningen med importkontingenter og navnlig en efterprøvning af de indførte mængder under disse ordninger, idet der foretages en nøje sammenligning af de udstedte og de anvendte licenser og partiallicenser. Med henblik herpå efterprøves navnlig ægtheden og ensartetheden af de anvendte dokumenter, samt hvordan de er blevet anvendt af de registrerede erhvervsdrivende i henhold til bestemmelserne i afsnit I."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 2000.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 331 af 2.12.1988, s. 1.

(4) EFT L 135 af 29.5.1999, s. 48.

(5) EFT L 293 af 31.10.1998, s. 32.

(6) EFT L 98 af 15.4.1999, s. 10.